  Виталий Пронин Надежда Иванова.Элькунысьтымы искусствоосъя нылпи школа-интернатлы туэ 30 ар тырмиз. Таин валче со ноябре Ижын 2 бадӟым ужрад ортчытыны чакла. Школалэн улэм-вылэмез пумысен вераськиськомы кивалтӥсеныз Надежда Ивановаен. - Надежда Петровна, чагыр экранысь передачаосты учкыса, малпан кылдэ: азьвыл аръёсын ӵошатыса, берло дыре пиналъёс уката быгатӥсесь луэмын. Тӥ тае шӧдӥськоды-а?- Зэм, туала пиналъёс туж шаплыесь но быгатӥсесь. Усточиосты шедьтон вылысь асьмеос ёросъёсы потаськомы яке анай-атайёс дорамы вуо. Интернет пыр гожтӥськыса, школае уд шедьы. Милемлы угось нылпиез котыр ласянь сӥс пыр поттоно. Быгатонлыксэ сяна, эскероно мугорзэ, тазалыксэ но визьзэ. Шуом, пияшлэн баянэн шудэмез потэ, нош мугорыз лапег - секыт инструментэз уз вормы. Соку анай-атайзэ учкиськомы. Ӝужытэсь ке, озьыен, пинал будоз ай, «Баянэ» гожтӥськомы ик. Ӧвӧл ке, «Балалайкае» ӵектӥськомы. Виолончелен шудыны кузь киос кулэ, тромбонэн - векчи чиньыос... Умой ӧвӧл, тыос лябесь ке - духовой инструментъёсын шудыны уд быгаты.Ӟуч кылын диктант гожтытӥськомы на. Гуртысь нылпилы со секытэн сётӥське. Тани Алнаш ёросысь огез пияшмы ӟуч сямен вераськыны ӧзгес быгатылы. Юанлы валэктон нырысь удмуртэн малпа, ӟуче берыктэ, собере гинэ вера вал. Огласянь, умой, сыӵеос вань на шуыса - соос туж тыршисесь, ас бордазы ужасесь. Пичи Пурга ёросысь но пияш паймытӥз. Москвае вуылэм, Горд площадьын военной оркестрлэн шудэмезлы синмаськем. Удмуртие юн малпанэн берытскем: музыкант луоз! Туннэ со ми дорын дышетске.Усточиосты шедьтӥсько-мы, гуртъёсы ужрадъёсын потакумы но. Грак но Кизнер палъёсы концертъёсын вуылӥмы. Отысь пиналъёсты сыӵе гочатӥмы - туннэ Гракысь 2 мурт дорамы тодон-валанзэ будэтэ. Анай-атайёслэн нылпизэс ми дӥне сётэмзы потэ, угось 1 инструментэн гинэ шудыны ум дышетӥське, пиналъёс 3-зэ-4-зэ капчиен вормо.Оглом пиналъёсты быръёнмы кема кыстӥське - май толэзе кутскыса, июнь пумын гинэ йылпумъяське. Анай-атайёслы ӵектӥськомы нылпизылы эш утчаны, интернатын ӵош мед дышетскозы шуыса. Озьы соослы выль интылы дышыны трослы капчигес. Мумы-бубыослы экскурсия радъяськомы. Куд-огез угось интернатэз кезьыт казармаен ӵошатэ. Ми дорын со чылкак мукет - шулдыр, улӥськомы одӥг семьяын кадь. - Кыӵе ёросъёс кырӟась-верась нылъёсын-пиосын тужгес узыресь? - Туннэ дорамы 94 пинал дышетске. 30 ар куспын соос 21 пӧртэм ёросъёсысь вал. Тужгес трос лыкто Пичи Пургалась, Якшур-Бӧдьялась, чик ӧвӧл Каракулино но Камбарка палъёсысь. Туэ абдратӥз Алнаш ёрос - 6 усточизэс кутӥмы. Та ласянь бадӟым уж нуо интыосысь искусствоосъя школаос. Ог-огенымы юн кусып возиськомы. Дышетон удысын куронъёс, методикаос угось ялан выльдӥсько. Ярам, Ижын искусствоосъя 13 школа вань, куспазы ужан амалъёсынызы вошъясько. Нош ёросъёслы вазиськыны нокинлы, соин ик ми соослы юрттэт сётӥськомы.Нялтас верасал: Приволжск федерал округын милям кадь школаос ӧвӧл ни. Ханты-Мансийск улосын усьтӥськемын ик, но со вань мылкыд карисьёсты кутэ, ми сямен гуртысь нылпиосын уг ужа.Шумпотымон, туннэ пиналъёсмы котькуд нунал удмурт кылэз но литератураез дышето. Та сяна, шер пумиськылӥсь крезьгур инструментъёсын - фагот, гобой, тромбон - шудыны йӧндыро. Та тӥрлыкез валась-шӧдӥсь музыкантъёс шаерамы чиньыен лыдъямон. Соин школамы пыр потэмъёсты концертъёсы ӧтчамысь уг дугдыло. Тани огез нылашмы алигес Италиысь берытскиз. Огез гинэ урод: выпускникъёсмы озьы сюрес вылэ потало но бадӟым городъёслы, кунгожсьӧрлы синмасько, Удмуртиысь кошко. Татысь оркестръёсын, хоръёсын шудыны-кырӟаны нокинлы луэ. Соин азьланезлы ужпум пуктӥськомы - усточиосмес Удмуртие ик кельтоно.- Школа-интернатын пиналлэн улон радлыкез чылкак воштӥське. Дорзылэсь, анай-атайзылэсь мӧзмыса, кошкыны мылкыд карисьёс уг луыло-а? - Арлы быдэ 1-2 адями кошке. Одӥгъёсыз, ӝыны ар дышетскыса, валало, крезьгур я суредаськон соослэн ӧвӧл шуыса. Мукетъёссэ асьмеос кошкыны куриськомы - азьтэмзы бадӟым. Котькуд учырез нимаз сэрттӥськомы-пертчиськомы. Тыршиськомы, кошкисьёс чик медаз луэ шуыса. Со понна 12 воспитательёсмы нылпилы дышетсконын но, улон-вылонын но визь-кенешен юртто.Мукетыз сюлмаськонмы - крезьгур инструментъёслэн тырмымтэзы. Но та ужпум ми азьын гинэ уг сылы, Россиысь искусствоосъя вань школаос соин пумиськыло. Угось дунъёс вормонтэмесь, кылсярысь, концертлы чаклам баянъёс 500 сюрс манет сыло. - Нылпиос, школа-интернатлэн борддоръёсыз сьӧрын уен-нуналэн дышетскыса, уг жадё-а? Мукет интыосысь кружокъёсы, секциосы пыриськыны быгато-а? - Акыльтон-жадён соослэн тодазы ӧвӧл. Ми дорын искусстволы дышетско ке, огъя предметъёсъя тодон-валанзэс 11 номеро школаын будэто. Ӟигарзы пыдэстэм, олимпиадаосысь, ужрадъёсысь уг пырало. Соослы одӥг гинэ куронмы вань: спортъя ужрадъёслэсь возиськоно, угось кизэс, чиньызэс ӵем тӥяло-вольтчытъяло. Соку кызьы инструментъёсын шудыны дышетскод, экзамендэ сётод? Но пиналъёсмы чидасьтэмесь, Нациослэн кроссы-а, ГТО куронъёсты быдэстон-а - котькытын азьпал радын милямъёс.- Школа-интернат кызьы 30 ар тырмонзэ пусйыны дасяське?- 7-тӥ ноябре Удмурт кун университетэн валче туала искусстволы но дышетонлы сӥзем научно-практической конференция ортчытомы. Шаерысьтымы творчествоен вырись дано адямиосын вераськомы искусстволэн 2 ӧръя азинскемез пумысен: гурт но город, егитъёс но мӧйыос, туалаез но вашкалаез... Конференция радъяськоз УдГУ-лэн библиотекаяз.11-тӥ ноябре 14 часын филармониын «Подмастерье и мастера» бадӟым концерт возьматомы. Ужрадъёсмес сюлэмез вырӟытӥсь карыны тыршозы школамы пыр потэмъёс но али дышетскисьёс. Пумиськонъёсамы вань мылкыд карисьёсты шумпотыса пумиталомы. 16+Ольга Корепанова Туспуктэмъёс:  rdshi.izhnet.ru udmurt.ru  